3หุ้น“ตระกูลป.”ฉุดตลาดฯเซ่นราคาน้ำมันดิบร่วง ฟากโบรกฯเชียร์“ซื้อ”PTTEPชี้กำไรปี61-63แกร่ง
3 หุ้น “ตระกูลป.” ฉุดตลาดฯเซ่นราคาน้ำมันดิบร่วง ฟากโบรกฯเชียร์ “ซื้อ” PTTEP ชี้กำไรปี 61-63 โตแกร่ง
24 ต.ค. 2561

ผู้สื่อข่าวรายงานว่า ณ เวลา 10.58 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 49 บาท ลบ 1.25 บาท หรือ 2.49% สูงสุดที่ระดับ 49.25 บาท ต่ำสุดที่ระดับ 48.50 บาท มูลค่าการซื้อขาย 1.72 พันล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 139 บาท ลบ 6 บาท หรือ 4.14% สูงสุดที่ระดับ 141.50 บาท ต่ำสุดที่ระดับ 139 บาท มูลค่าการซื้อขาย 1.15 พันล้านบาท
ขณะที่ราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 75.25 บาท ลบ 1.75 บาท หรือ 2.27% สูงสุดที่ระดับ 75.75 บาท ต่ำสุดที่ระดับ 75 บาท ด้วยมูลค่าการซื้อขาย 451.84 ล้านบาท
โดยปัจจัยที่ส่งผลให้ราคาหุ้นดังกล่าวปรับตัวลดลง มาจากราคาน้ำมันดิบ WTI ส่งมอบเดือนธ.ค. ปิดเมื่อวานนี้ (23 ต.ค.) ร่วงลง 2.93 ดอลลาร์ หรือ 4.2% มาที่ 66.43 ดอลลาร์/บาร์เรล ซึ่งเป็นระดับต่ำสุดนับตั้งแต่วันที่ 20 ส.ค.61 ขณะที่ราคาน้ำมันดิบ เบรนท์ ลดลง 3.39 ดอลลาร์ หรือเกือบ 4.3% ปิดที่ 76.44 ดอลลาร์/บาร์เรล ซึ่งเป็นระดับต่ำสุดนับตั้งแต่ช่วงปลายเดือน ส.ค.ปีนี้ หลังจากที่ซาอุดีอาระเบียยืนยันว่าจะรักษาเสถียรภาพตลาดน้ำมัน ซึ่งรวมถึงการเพิ่มการผลิต ซาอุดีอาระเบียยืนยันว่าจะไม่มีการใช้น้ำมันเป็นเครื่องมือทางการเมืองตอบโต้ชาติอื่น ๆ หากซาอุดีอาระเบียถูกคว่ำบาตรกรณีการเสียชีวิตของนายจามาล คาช็อกกี นักข่าวซาอุดีอาระเบีย
ด้านนักลงทุนจับตาการเปิดเผยตัวเลขสต็อกน้ำมันจากสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ เวลา 21.30 น.ตามเวลาไทย ขณะที่นักวิเคราะห์ในโพลล์สำรวจของเอสแอนด์พี โกลบอล แพลทส์ คาดการณ์ว่า สต็อกน้ำมันดิบจะเพิ่มขึ้น 3.3 ล้านบาร์รเล ในรอบสัปดาห์ที่สิ้นสุดวันที่ 19 ต.ค. อย่างไรก็ตาม คาดว่าสต็อกน้ำมันเบนซินจะลดลง 1.5 ล้านบาร์เรล และคาดว่าสต็อกน้ำมันกลั่นจะลดลง 2.45 ล้านบาร์เรล
 
อย่างไรก็ดี นักวิเคราะห์ บล.บัวหลวง ระบุในบทวิเคราะห์เมื่อวันที่ 19 ต.ค.61 ว่า ได้มีการปรับเพิ่มคำแนะนำจาก “ขาย” เป็น “ซื้อ” หุ้น PTTEP ด้วยราคาเป้าหมายปี 2562 ที่ 170 บาท จากการขยายตัวของกำไรในช่วงครึ่งหลังปี 2561 ถึง ปี 2563 นอกจากนี้แนวโน้มการเติบโตของปริมาณการผลิต หนุนโดยสัญญาแบ่งปันผลผลิต (PSC) ใหม่น่าจะขยายฐานกำไรของบริษัทในอนาคต แนวโน้มกำไรที่แข็งแกร่งของ PTTEP ในปี 2562 ทำให้ PER ปี 2562 อยู่ที่ 10.3 เท่า ต่ำกว่าค่าเฉลี่ยระยะยาวที่ 12.0 เท่าอยู่ค่อนข้างมาก